Osijek, 8.3.2019.

Centar za pružanje usluga u zajednici Klasje Osijek

Ružina 32

Središnjici Sindikata zaposlenika u djelatnosti socijalne skrbi Hrvatske

Rado smo se odazvali vašem pozivu za okupljanje u znak podrške ali i upozorenja kakvo je stanje u sustavu socijalne skrbi. To stanje odražavaju i naše fotografije djelomično, jer nikako nismo mogli organizirati fotografiranje svih članova sindikata, odnosno radnika koji su/bi htjeli fotografirati se i da nisu članovi sindikata. Problemi u sustavu tište nas sve, bez obzira bili članovi ili ne. Nema nas puno zaposlenih, a radimo na različitim lokacijama, u Osijeku (dvije zgrade, dva stana), u Belom Manastiru, Čepinskim Martincima, Antunovcu, Bistrincima.

Na dvije fotografije su kolegice i kolega snimljeni u dvorištu naše Podružnice u Zagrebačkoj, a na trećoj su fotografiji radnici mahom vezni uz poslove u zgradi Centra u Ružinoj, iako su dvije kolegice na fotografijama, iz Zagrebačke i iz Ružine, zadužene za poludnevni boravak u Belom Manastiru.

Osim manjka radnika, opterećeni smo i nedostatkom vozila, dvostrukim mjerilima o standardima, posebno odnosu broja radnika na broj korisnika, u procesu smo transformacije i deinstitucionalizacije, a potreba da se djeca smještaju na boravak u Centar ne prestaje, naprotiv, čak i raste, noviji slučajevi i potrebe djece koja nam dolaze na smještaj su sve osjetljiviji i kompliciraniji, a mi nemamo dovoljno kadra određenih profesija koji bi mogli provoditi potrebne i zahtjevne individualne terapijske pristupe djeci.

Jedna je djelatnica krajem prošle godine otišla u mirovinu, a nismo dobili odobrenje za zapošljavanje druge osobe na njeno radno mjesto, tako da nas je još i manje za obavljanje naše djelatnosti, organiziranja rada u svim smjenama i na isti broj korisnika.

Zahtjevi od strane ministarstva i sustava u cijelosti su sve veći, naši radni zadaci sve kompliciraniji, odgovornost sve veća, a zaštita i pomoć nama pomagačima je doista nedostatna.

Većina nas već dobar broj godina radi u sustavu i naučeni smo na neprekidne i brojne promjene propisa i načine vođenja dokumentacije, ali iako smo i dalje voljni, marljivi, kreativni i nastojimo sve pratiti i ispunjavati, ipak smo sve stariji i zamoreniji. Najviše promjena bilo je, a i bit će u dijelu poslova koji se tiču financijskog i računovodstvenog dijela. Kolegice koje rade u računovodstvu doista su opterećene, a najmanje dobivaju, njihova prava su još manja od nas stručnih radnika, a njihov je rad neophodan za dobro funkcioniranje ustanove. Isto tako i pomoćno tehničko osoblje je i te kako važno za učinkovit rad ustanove, a niti njih se ne prepoznaje kao važne članove kolektiva.

Rad sa djecom je inspirativan, kreativan, uvijek nov i pozivajući na promjenu, ali i složen i osjetljiv i ako su odrasli koji ih okružuju nezadovoljni, umorni, nezainteresirani i nesložni, oni to i te kako osjete i preslikavaju našu nevoljkost i neslogu.

Mi koji radimo s njima, bez obzira na naše struke, smo ti koji im moramo pokazati kako je dobro biti odrasla osoba koja radi i pomaže drugima, koja je kreativna i zadovoljna životom, koja zna što znači biti odgovoran pojedinac za sebe i za društvo u kojem radi i živi. Trebalo bi biti odgajatelj koji uvijek uči i spreman je mijenjati se na bolje tako da i oni razumiju potrebu promjene svojih postupaka uvijek na bolje.

A da bismo mogli biti, u pravom smislu, odgajatelji, učitelji, pomagači, organizatori, savjetnici, njegovatelji, terapeuti, čuvari, sportski trener, dramski pedagozi, voditelji kreativnih aktivnosti, zastupnici, psiholozi, medicinski i socijalni radnici, zamjenske mame i tate i toliko toga drugoga, potrebno nam je prepoznavanje naših napora, češća isticanja važnosti našeg posla (u društvu općenito), stvarna podrška (moralna, stručna, financijska) koju ćemo osjetiti već sutra, a ne samo na papiru, u govorima i to pogotovo u izborna vremena.

Zato je slogan „Zaslužujemo više i bolje“ doista prepoznat od svih radnika Centra Klasje.

Srdačni pozdravi i iskrena podrška vodstvu Sindikata od svih nas iz Osijeka!